**ΕΚΔΗΛΩΣΗ «ΤΕΧΝΕΣ ΚΑΙ ΣΥΜΜΕΤΟΧΗ ΤΩΝ ΝΕΩΝ»**

**ΣΤΟ ΠΛΑΙΣΙΟ ΔΡΑΣΗΣ ΤΗΣ ΕΘΝΙΚΗΣ ΑΝΤΙΠΡΟΣΩΠΕΙΑΣ**

**ΣΤΟ ΚΟΓΚΡΕΣΟ ΤΟΥ ΣΥΜΒΟΥΛΙΟΥ ΤΗΣ ΕΥΡΩΠΗΣ, 07.08.2023**

Κάθε χρόνο, στο πλαίσιο της τακτικής αποστολής της Ελλάδας στο Κογκρέσο Τοπικών και Περιφερειακών Αρχών του Συμβουλίου της Ευρώπης εκτός απο τα αιρετά μέλη συμμετέχει και ένας/μία εκπρόσωπος νεολαίας. Φέτος η Δέσποινα Παντελή, 23 χρονών εκπροσώπησε επίσημα την Ελλάδα με τον στόχο να μεταφέρει την οπτική γωνία και τα αιτήματα της νεολαίας της χώρας της στο Κογκρέσο.

Μέρος των καθηκόντων της είναι η οργάνωση και η διεξαγωγή ενός πρότζεκτ για την σημασία και τους τρόπους συμμετοχής των νέων σε επίπεδο τοπικής κοινότητας. Επειδή η «Συμμετοχή» είναι ένας όρος με πολλές εκφάνσεις, η Δέσποινα αποφάσισε, εκτός από τις γενικές πληροφορίες και κατευθύνσεις που έδωσε, να επικεντρωθεί στο επιμέρους θέμα "Τέχνες και Συμμετοχή". Για την υλοποίηση της πρωτοβουλίας απευθύνθηκε στην Μαριάννα Δαμασκηνίδου, απόφοιτη του Πανεπιστημίου της Κολωνίας με την οποία συνεργάστηκε. Η δράση πραγματοποιήθηκε στις 7 Αυγούστου 2023 στην κατασκήνωση ΧΑΝ Πηλίου και μέσω αυτής 33 έφηβοι είχαν την ευκαιρία να εξετάσουν την θεματική της συμμετοχή των νέων σε τοπικό και περιφερειακό επίπεδο, μέσω των τεχνών.

Κατά την διάρκεια της δράσης συζητήθηκαν σύγχρονα κοινωνικοπολιτικά ζητήματα, οι τέχνες βιώθηκαν ως ένα μέσο έκφρασης αλλά και παρήχθησαν καλλιτεχνικά έργα πάνω στα θέματα που απασχολούν τους νέους επιτρέποντάς τους να εκφραστούν πολιτικά και καλλιτεχνικά συνάμα.

Πιο συγκεκριμένα, οι συμμετέχοντες παρακολούθησαν μια παρουσίαση από την Δέσποινα Παντελή σχετικά με τη συμμετοχή των νέων σε τοπικό και περιφερειακό επίπεδο, με ειδικότερη αναφορά στις διαθέσιμες ευκαιρίες για πολιτικοκοινωνική συμμετοχή και εθελοντισμό, ενώ έλαβαν πρακτικές συμβουλές για την πληρέστερη συμπλήρωση αιτήσεων συμμετοχής. Η επόμενη παρουσίαση από την Μαριάννα Δαμασκηνίδου είχε θέμα τη συμμετοχή μέσω των τεχνών, το πώς δηλαδή οι τέχνες μπορούν να μεταφέρουν πολιτικά μηνύματα.

Οι νέοι ατομικά και έπειτα σε ομάδες αντάλλαξαν ιδέες και εκφράστηκαν καλλιτεχνικά πάνω σε κοινωνικοπολιτικά θέματα της ελληνικής τοπικής κοινωνίας, για παράδειγμα την κλιματική αλλαγή, τις πρόσφατες πυρκαγιές, τον σεξισμό στα σχολεία, τα μη εξυπηρετικά ΜΜΜ. Τα μέσα που αξιοποιήθηκαν και η καλλιτεχνική τους έκφραση μέσω σύνθεσης κειμένων και μελωδιών, ζωγραφικής, υποκριτικής αλλά και στιχουργικής λειτουργήσαν απελευθερωτικά και δημιουργικά. Τα αποτελέσματα της κάθε ομάδας παρουσιάστηκαν στο κοινό της διοργάνωσης και έδωσαν τροφή για εποικοδομητική συζήτηση.

Με την ευκαιρία του πρότζεκτ οι νέοι ήρθαν σε επαφή με μία πιο ρεαλιστική οπτική της ενεργούς κοινωνικοπολιτικής συμμετοχής και μπόρεσαν να εκφράσουν τις ανησυχίες τους. Κατά τα λεγόμενά τους, το πιο σημαντικό κομμάτι αυτής της εμπειρίας ήταν οτι ενθαρρύνθηκαν να συμμετάσχουν, και το οτι είχαν τον χώρο και τον χρόνο να παρουσιάσουν τα αποτελέσματά τους σε ένα κοινό το οποίο ενδιαφέρθηκε για την δουλειά τους.

Το ουσιαστικό συμπέρασμα που προέκυψε απο αυτό το πρότζεκτ συνοψίζεται στη φράση: «Η νεολαία έχει πολλά να πεί, αρκεί να της δωθεί ο χώρος, ο χρόνος και η προσοχή για να το κάνει.»

***Δέσποινα Παντελή***

*Εκπρόσωπος Νεολαίας 2023*

*Κογκρέσο Τοπικών και Περιφερειακών Αρχών*

*Συμβούλιο της Ευρώπης*